
EMMY GRAYSON

Kongelig lidenskap

Oversatt av Jeanita Edholm

Miniserie: Van Ambrose-slekten


Det slår gnister i salene idet kjærligheten og lidenskapen finner veien inn i slottet! Dette er del to i miniserien Van Ambrose-slekten.

Emmy Grayson skrev sin første bok om et skummelt spøkelse som sjuåring. Lidenskapen for kjærlighetsromaner våknet til live noen år senere, da hun fant et velbrukt eksemplar av Kathleen E. Woodiwissʼ roman A Rose in Winter bortgjemt i morens bokhylle. Hun bor på landsbygda i den amerikanske Midtvesten sammen med ektemannen – som også er eksmannen hennes! – den lille sønnen deres og nok dyr til å åpne egen dyrehage.


Til ektemannen min, som alltid.

Til mamma, pappa og Mama Pam,

som alltid tror på meg.

Til Nate og Kels, som lytter til meg når jeg får panikk, og støtter meg når det nærmer seg deadline.

Til Katelyn, Teddy og Laura, venner og medforfattere, som hjalp meg å gjøre Clara levende. 

Prins Alaric Van Ambrose ble overrasket over intensiteten i sinnet som bruste gjennom blodårene. Han hadde ikke trodd det var mulig å føle et slikt sinne med mindre det involverte den ubrukelige kongen.

Men det var ikke faren som kikket opp på ham fra bildet på Claras nettbrett, nei, det var eksforloveden, Celestine Osborn. Hun var ikke bare i armene til én mann, men to, og befant seg på et eller annet dansegulv i New York. En av mennene hadde armen rundt livet hennes, og hadde presset hoftene tett inntil den nesten utildekkede bakenden hennes. Den andre mannen hadde hånden rett under brystene hennes, bryster som var i ferd med å falle ut av den voldsomme utringningen.

De fleste kvinner i en slik situasjon ville ha fokusert på minst en av beundrerne sine, kanskje til og med prøvd å skjule seg for kameraet.

Men ikke Celestine. Hun hadde sett rett på fotografen med et trassig uttrykk i de gylne øynene. Den perfekte haken var hevet og hun smilte hovent. Noen ville sikkert finne selvtilliten hennes sexy, men for ham minnet den hvite perleraden mest om en piraja.

Han hadde hatt bildet foran seg da han ringte Celestine, som en påminnelse om at han ikke lenger kunne ignorere den skandaløse oppførselen hennes. Forlovelsen deres hadde vært en forretningsavtale inngått mellom fedrene deres, men han hadde trodd at de begge hadde sagt ja av egen fri vilje.

Men ut fra samtalen som endte med at hun skrek til ham over telefonen å dømme, var det å gifte seg med ham det siste hun hadde lyst til.

Hva fortalte det ham egentlig at han var mer oppgitt over å ha kastet bort så mye tid på henne enn over å ha mistet sin fremtidige kone?

«Jeg er så lei for det, Deres Høyhet.»

Claras kjølige stemme roet ham ned litt. Hun hadde vært assistenten hans i syv år, og hun var pålitelig, profesjonell og talentfull. Hun hadde bevist at hun var uvurderlig.

Men i løpet av det siste året hadde han innsett at han oftere og oftere søkte hennes råd og nøt selskapet hennes.

Røde flagg. Han var sjefen hennes og han var også forlovet.

Var, hvisket djevelen på skulderen hans da han kikket opp og så henne komme gående mot ham. Det hjalp ikke at Clara var en vakker kvinne heller. Vanligvis brukte hun drakt med bukse eller skjørt på jobb, stramme nok til å være profesjonelle, men store nok til at han kunne unngå de upassende tankene som hadde begynt å dukke opp.

Men i kveld … I kveld hadde hun på seg en dypblå kjole som minnet ham om Nordsjøen rett før soloppgang. Måten stoffet slynget seg rundt kroppen hennes og falt som en foss av silke nedover beina på, sendte støt av forbudt begjær gjennom kroppen. Det blonde håret, som hun vanligvis hadde i en knute i nakken, hadde blitt satt opp i en elegant knute med myke krøller som rammet inn ansiktet.

Hun lente seg fremover og trykket på noe på nettbrettet. Celestines ansikt forsvant.

«Det er ikke jeg», svarte han og lente seg tilbake i stolen mens han gned seg i ansiktet. «Eller jo, det er jeg. Jeg er lei for at jeg ikke konfronterte henne tidligere, Linnaea fortjener bedre enn dette fra sin fremtidige dronning.»

Clara åpnet munnen, men presset så leppene sammen til en stram strek. Han hevet et øyenbryn.

«Hva er det?»

«Det er ikke min oppgave å si noe.»

Han humret. Alaric senket ikke ofte garden sin, men med Clara hadde det vært enkelt. Han visste alltid hvor han hadde henne, og at hun hadde både hans og Linnaeas beste i tankene.

«Når har det noensinne hindret deg i å si hva du mener?»

«Du fortjener også bedre, Deres Høyhet.»

Ordene rørte ved hjertet hans, og sendte ham rett tilbake til den kvelden for elleve måneder siden da hun hadde sagt nesten nøyaktig det samme. Den kvelden da ting, om han var helt ærlig med seg selv, hadde begynt å endre seg mellom dem. I hvert fall fra hans side.

Han reiste seg og gikk bort til det store vinduet bak skrivebordet. Innsjøen glitret som sølv i månelyset. Snøen hadde dekket bakken og kledd Linnaeas vakre landskap i et hvitt slør.

Det var to ting Alaric elsket; den avdøde moren Marianne, og landet sitt. Det var på grunn av Linnaea at han hadde gått med på avtalen med Celestine i utgangspunktet.

Han hadde jobbet så hardt for Linnaea siden han var seksten, helt siden han innså at om noen skulle redde landet, kom det ikke til å være faren, Daxon Van Ambrose. Daxon likte tittelen sin godt nok, men han hadde ikke lyst til å gjøre alt det harde arbeidet som fulgte med. Han foretrakk å bruke penger som om han hadde utømmelig rikdom, og det var hovedgrunnen til at Alaric hadde gått med på å forlove seg med en kvinne han aldri hadde møtt.

Ni år. Det var ni år siden han hadde møtt Celestine og han hadde signert kontrakt som ga Max Osborne det ene pengene hans ikke kunne gi ham: en kongelig tittel. Kontrakten ga rom for ti års ventetid før bryllupet, og Max skulle hjelpe Linnaeas økonomi gjennom ulike prosjekter frem til Celestine offisielt ble en Van Ambrose. Etter bryllupet ville en medgift på et par milliarder dollar bli overført.

Han hadde solgt rollen som dronning til det høyeste budet.

Målet for sinnet hans flyttet seg fra Celestine til ham selv. Det var han som hadde gått med på den dumme avtalen. Han hadde vært tjueseks år gammel, og allerede så involvert i styringen av Linnaea som faren tillot. Celestine hadde nettopp fylt nitten, og hadde store tanker om hva det innebar å være prinsesse. Fra det øyeblikket Alaric møtte henne, hadde han forstått at hun var altfor ung til å forstå hva det var hun hadde gått med på.

Men han hadde signert kontrakten, og med det ikke bare solgt sin egen sjel, men også sjelen til en ung kvinne, til to djevler som brydde seg mer om sine egne interesser enn velferden til landet.

Bildet fra nattklubben dukket opp på netthinnen hans igjen. Han hadde kanskje gjort en feil for ni år siden, men Celestine hadde tatt sine egne valg siden. Oppførselen hennes hadde blitt verre og verre, og tabloidoppslagene mer og mer pinlige.

Da hun hadde svart på telefonen, hadde den grøtete stemmen raskt blitt skarp som et barberblad da hun spurte om han ringte for å være en gledesdreper. Han hadde sagt at han var lei, at enten sluttet hun med festingen og satte en dato for bryllupet, eller så ringte han faren hennes for å reforhandle avtalen. Hun hadde svart med fem ord: «Ring ham. Jeg gidder ikke mer.»

At en av de første tankene hans hadde vært lettelse over at Celestine var den som brøt forlovelsen, gjorde at Osborne Constructions fortsatt kom til å betale en pen sum til Linnaea. Det sa mye om hvem han hadde blitt som person og om prioriteringene hans. Han hadde nesten dratt en motvillig brud med seg til alters på grunn av formuen hennes.

Forakten skylte gjennom ham.

«Jeg har gjort klar en uttalelse som du må godkjenne.»

«Bare send den.»

Han følte mer enn han hørte henne sukke.

«Jeg trenger godkjennelsen din.»

«Den har du.»

Et enda høyere sukk.

«Det er ikke sånn det fungerer, Deres Høyhet.»

Clara kom bort til ham og rakte ham nettbrettet, hvor et dokument hadde erstattet bildet av Celestine. Han fokuserte på teksten. Det var bedre enn den søte og fristende duften av henne.

Prince Alaric Van Ambrose og miss Celestine Osborne har kunngjort at de ikke er forlovet lenger. De ønsker hverandre alt godt …

«Det ser bra ut.»

Nettbrettet forsvant, men det gjorde dessverre ikke Clara. I øyekroken kunne han se den opplyste profilen hennes.

Han visste nøyaktig når hun hadde gått fra å være en betrodd ansatt og samtalepartner til noe mer. En han kunne stole på, en han så frem til å treffe.

I løpet av de første årene av forlovelsen hadde han holdt avstand til forloveden sin. Celestine hadde virket så ung, og ingen av dem hadde hatt noe hastverk med å gifte seg. Spesielt ikke mens prosjektene til Max bedret Linnaeas økonomi. Celestine hadde sagt at hun hadde planer om å leve livet de neste par årene, og det inkluderte også dating. Med tanke på at han bare hadde kjent henne en halvtime hadde han godtatt det.

Idiot.

Mens han hadde vært opptatt med å bygge opp Linnaea og involvere seg i diskré affærer, hadde Celestine blitt verre for hvert år som gikk. I løpet av de siste årene hadde han sluttet å involvere seg i romantiske forhold, og istedenfor prøvd å bli bedre kjent med sin kommende kone. Han hadde foraktet personen han ble kjent med.

Men han var ikke villig til å bryte avtalen og risikere Linnaeas fremtid.

Det var derfor han, etter en spesielt katastrofal middag dagen før det årlige julaftenballet, hadde søkt tilflukt i treningsrommet etter at Celestine hadde dukket beruset opp med en kjole som best kunne beskrives som en skjorte.

Alaric hadde så vidt kommet seg gjennom middagen. Etter desserten hadde en vakt eskortert Celestine til rommet hennes. Han kunne ikke tillate at hun ble med på den videre festen og skjemmet ut både seg selv og ham. Han unnskyldte seg, og ignorerte de nedlatende blikkene. Alaric hadde vært midt i en hard kamp med boksesekken, og hadde kun på seg joggebukser da Clara kom inn. Han hadde ikke stanset, for en gangs skyld hadde han ikke brydd seg om at han ikke opptrådte som en prins. Hvem brydde seg vel om hvordan folket så på ham når den fremtidige dronningen av Linnaea dummet seg totalt ut bare noen etasjer over ham?

Clara hadde ikke skjent på ham for at han forlot middagen, istedenfor hadde hun satt seg ned og spurt om han ville snakke om det.

Han hadde ikke lyst til det. Men for første gang på flere år opplevde han at noen brydde seg. Da han hadde brummet at han helst ville være i fred, hadde hun smilt trist før hun reiste seg og gikk mot døren. Det hadde gjort ham irritert. Han ville ikke ha medlidenheten hennes, og det fortalte han henne.

Han kunne fortsatt kjenne den myke, trillende latteren hennes over huden.

Det er ikke medlidenhet, Deres Høyhet. Du fortjener bare bedre. 

«Sendt.»

«Tusen takk, Clara.»

Hun smilte. «Av og til synes jeg det er vanskelig å tro at jeg faktisk bor her.»

«Å?»

«Linnaea er som et eventyr.»

«Eventyr har ofte en lykkelig slutt.»

«Ikke de originale», svarte Clara og lo. «De var ganske grusomme. Mye blod og henrettelser.»

«Når faren min finner ut at kontrakten med Max Osborne er avsluttet, kan det godt hende at en henrettelse kommer i nær fremtid.»

«Ekteskapet til søsteren din kommer til å gi penger til Linnaea. Og den sveitsiske ambassadøren sa nylig at han er villig til å forhandle om en allianse.» Hun dyttet ham forsiktig med skulderen, et protokollbrudd som sendte elektriske støt gjennom ham. «På grunn av alt arbeidet til Deres Høyhet.»

Han hadde lyst til å akseptere det rosenrøde bildet hun tilbød ham. Å oppdage at han hadde en halvsøster hadde ikke vært overraskende med tanke på alle affærene som faren hadde hatt opp gjennom årene. Det største sjokket var egentlig at det ikke fantes flere av dem. Briony hadde inngått en ekteskapsavtale med Cassius Adama. Alaric hadde vært imot det arrangerte ekteskapet helt fra begynnelsen av, men det virket som om Cass virkelig brydde seg om Briony.

«Har du alltid vært en optimist i det skjulte? Eller er situasjonen virkelig så ille at du føler at du er nødt til å oppmuntre meg?»

Denne gangen bar latteren hint om en mørkere fortid.

«Jeg er helt klart ikke optimist, jeg foretrekker å se på meg selv som realist. Men selv en realist kan bli bergtatt av dette», sa hun og pekte mot vinduet.

Den blomsteraktige duften hennes la seg rundt ham og satte ham i brann.

Han var nødt til å få avstand mellom dem. Nå.

Han begynte å snu seg rundt, men et mykt press på armen hans fikk ham til å stanse.

Ikke se. Ikke se.

«Det kommer til å gå helt fint, Alaric.»

Det var bruken av navnet hans som fikk ham til å se. Det var første gang han hadde hørt henne si det. Lyden av det fikk luften rundt dem til å knitre av elektrisitet, og resten av verden forsvant da han så den bleke hånden hennes mot det svarte jakkeermet.

«Clara …»

Stemmen hans var lav og brummende, og han var på randen av å gjøre noe som ikke passet seg for en prins. Det burde ha fått henne til å rive hånden vekk og løpe mot døren.

Istedenfor strammet hun grepet.

Så kikket han opp, møtte det isblå blikket og hele verden tok fyr.

Var den han som tok initiativet? Eller var det hun? Eller ble de bare trukket mot hverandre med lysets hastighet? I det ene øyeblikket stirret de på hverandre, og i det neste var kroppene deres presset mot hverandre og han kysset henne.

Det var ikke et mykt og forsiktig kyss. Det var ikke romantisk. Det var hardt, nesten som om han ville vise henne dyret han alltid hadde trodd skjulte seg under den kontrollerte fasaden han viste verden.

Akkurat som faren din.

Så la hun hendene mot kinnene hans og stilnet noe av det sinte begjæret som brant i brystet. Det stoppet ham ikke fra å la tungen vandre inn mellom leppene hennes, men det stoppet ham fra å beordre henne til å forlate rommet før han gjorde noe enda dummere. Som å la hendene vandre fra håret hennes og ned til hoftene. Eller som å presse hoftene sine mot hennes og kysse henne enda dypere når hun stønnet mot ham.

Et snev av bevissthet brøt inn i tankerekken hans, og ga ham nok kraft til å bryte kysset og lene pannen mot hennes.

«Clara, vi …»

Hun hvilte hendene mot brystet hans, og berøringen ulmet gjennom stoffet.

«Ikke stopp, Alaric.»

Hadde han trodd at han stod i brann tidligere? For det var ingenting sammenlignet med infernoet som blusset opp i ham da han hørte ordene hennes. Alaric løftet henne opp i armene sine og bar henne bort til skrivepulten. Han fylte hendene med glatt silke, og stoffet kjentes kaldt ut sammenlignet med varmen fra lårene hennes da han flyttet seg mellom dem.

Et eller annet sted i bakhodet prøvde fornuften å trenge gjennom, men så berørte fingrene hans den silkemyke huden mellom lårene, fuktig, varm og helt naken. Han stivnet til.

«Clara.»

Alaric kjente ikke igjen sin egen stemme, hard, mørk og tung av begjær. Et begjær han aldri hadde kjent maken til.

Hun buet hoftene mot berøringen. Fingrene hans beveget seg av egen fri vilje.

«Jeg planla ikke dette», sa hun og han så usikkerheten i ansiktet hennes.

Han stilnet henne med enda et kyss. Det spilte ingen rolle om hun hadde droppet trusen for å erte ham eller av en annen grunn, det eneste som betød noe, var at hun var hans. 

Clara beveget hoftene hurtig mot ham mens han strøk henne over den sensitive huden. Hun var så stram og våt. Da hun skalv og ropte ut, svelget han stønnene hennes.

Det er nok. Det var nødt til å være nok. Han kunne ikke la noe mer skje …

Han hørte lyden av en glidelås, og sekunder senere kjente han fingrene hennes rundt ereksjonen sin og klarte ikke la være å stønne. Clara lot hånden pumpe opp og ned, men han grep tak i hånden hennes og stanset bevegelsen.

«Kondom», sa han.

«Jeg går på p-piller.»

Hun strakte seg etter ham igjen, og var i ferd med å bøye hodet. Tanken på den fantastiske munnen hennes rundt ham fikk ham nesten til å komme der og da.

«Neste gang», sa han. «Jeg vil være inni deg.»

Han presset mot åpningen hennes for å erte dem begge, men så ga han etter for begjæret og støtte inn i henne. Clara lukket seg rundt ham som om hun var skapt for ham. Hun holdt fast i skuldrene hans og møtte ham i hvert eneste støt.

Han la armene rundt henne og kysset henne hardt mens hun eksploderte i armene hans. Han fulgte raskt etter, og stønnet mot munnen hennes idet han la beslag på både kropp og sjel.

Fem uker senere

Testene lå på rekke og rad som små soldater. Fem totalt. Alle sa det samme.

GRAVID.

Hvorfor, tenkte Clara mens hun trommet med fingrene mot vasken, skriver de det med store bokstaver? Som om testene hadde fått i oppgave å rope ut hvor dum hun hadde vært.

For det hadde hun virkelig vært. Ikke bare hadde hun ingen planer om å få barn med det første, om noen gang, men å bære på barnet til sjefen, gjorde situasjonen til en katastrofe.

Hun så seg fra siden. Magen var fortsatt flat. Hun hadde antatt at utmattelsen kom av å planlegge det kongelige bryllupet, og mangelen på appetitt hadde hun tilskrevet årstiden. Årsdagen for dødsfallet til Miles ga henne alltid mareritt, og selv om ekteskapet med arvingen av Clemont Oil hadde vært kortvarig og sørgelig, fjernet det ikke skyldfølelsen.

Skyldfølelsen over at dødsfallet delvis hadde vært hennes skyld.

Det var derfor hun hadde drukket et urtebrygg hver kveld den siste måneden for å få sove en drømmeløs søvn.

Men søvnen hadde kostet henne dyrt, etter den femte testen hadde hun nemlig lest at urtebrygget minsket effektiviteten av p-pillene.

Panikken blomstret i brystet. Skulle hun vente med å fortelle Alaric det til etter at en lege hadde bekreftet graviditeten? Eller burde hun bare få det overstått?

Det kjekke ansiktet hans dukket opp i tankene hennes. Vanligvis var de mørke trekkene frosset fast i en kjølig maske, et permanent pokeransikt som ikke avslørte noe som helst. Ikke engang hans innerste tanker og lyster. De første årene hun jobbet for ham, hadde ikke utseendet hans påvirket henne i det hele tatt. Hjertet hennes var altfor forslått til å innrømme annet enn at han så flott ut. Hun visste også, ut fra hans hint og sladderen på slottet, at han ikke levde som en munk i årene før bryllupet. Og det gjorde ikke forloveden hans heller, selv om hennes forhold ble ropt høyt om i pressen sammenlignet med mystikken Alarics forhold var pakket inn i.

Men da hjertet hennes sakte, men sikkert leget seg selv, var hun glad for at han sjelden snakket om forlovelsen. Det holdt tankene hennes der de burde være: på jobb og unna de brede skuldrene til sjefen, det mørke blikket og den skarpe humoren. I hvert fall helt til han begynte å oppsøke henne, prate med henne og viktigst av alt: lytte til henne. Det stod i sterk kontrast til Milesʼ ønske om at hun skulle synes, ikke høres.

Men miss Celestine Osborne hadde alltid befunnet seg i bakgrunnen. Alarics fremtidige kone.

Helt til i fjor. Helt til Den Kvelden, som hun hadde begynt å tenke på den som. Kvelden da de uskyldige sommerfuglene i magen hennes og gleden hun fikk fra samtalene deres hadde gått over i noe mer intenst.

Den kvelden hadde Alaric sluttet å bare være en prins, og vist henne at han var en varmblodig mann.

Clara trommet raskere med fingrene mens hun så for seg Alaric den kvelden. Naken fra livet og opp, glinsende av svette mens han slo av all kraft på boksesekken. Da han hadde sett på henne, hadde hun nesten blitt slått i bakken av det intense blikket. Blandingen av sinne og smerte var så ulikt den vanligvis så rolige og kontrollerte prinsen hun var vant til å se.

Han hadde ikke sluttet å slå. Clara hadde følt seg som en kikker, med blikket låst fast til musklene hans. Begjæret hadde brust i årene med en intensitet hun var helt uforberedt på. Hun hadde aldri opplevd noe slikt før.

«Jeg vil ikke ha medlidenheten din», hadde han bjeffet til henne.

Andre ville kanskje tolket bjeffingen som en ordre, men hun hadde hørt det han ikke sa også. Det var greit at han ikke ville ha støtten hennes, men mannen trengte at noen fortalte ham nøyaktig det hun hadde sagt:

Du fortjener bedre.

Hun sluttet å tromme med fingrene. Hva i alle dager var det hun hadde tenkt på da hun valgte å gå over streken? En uskyldig kommentar hadde blåst liv i gnisten de begge følte, og gjort den om til en flamme. En flamme som plutselig hadde eksplodert ut av kontroll.

Selv nå, når utmattelsen hadde tegnet mørke ringer under øynene hennes, sitret kroppen av minnet om hvordan de hadde smeltet sammen.

Clara tok opp den siste testen og gikk inn på kjøkkenet. Mens hun gjorde klart tekannen, fortsatte hun å kikke bort på det lille vinduet, som om svaret ville endre seg bare hun ventet lenge nok.

Men ordet forble det samme. Hun pustet frustrert ut, og skjøv testen bakover på benken og skjulte den bak en blomstervase. Så helte hun kokende vann i en kopp. Hun ble nødt til å håndtere det på et eller annet tidspunkt.

Bare ikke akkurat nå.

Det banket på døren, og hun ble revet ut av tankene sine.

«Bare et øyeblikk.»

«Åpne opp døren, miss Stephenson.»

Hun kjente hjertet sprette opp i halsen ved lyden av Alarics dype stemme. Hun grep tak i vasken og møtte blikket til det bleke speilbildet sitt.

«Ta deg sammen, du har et kongelig bryllup å organisere.»

Hun pustet dypt inn, slapp vasken og pustet sakte ut.

Rett deg opp i ryggen. Fiks håret. Vær profesjonell.

Med den tanken i hodet gikk hun mot døren.

Alaric banket på igjen, hardere denne gangen.

«Miss Stephenson.»

Irritasjonen sendte noe av frykten på flukt. Ikke bare fordi Alaric var vant til å få det som han ville akkurat når han ville, men også fordi den idiotiske mannen hadde gått fra den kortvarige rollen som elsker og tilbake til prins uten så mye som å lee på et øyelokk. Selv vennskapet som hadde vokst mellom dem det siste året, hadde forsvunnet og blitt erstattet av et vanlig sjef-ansatt forhold.

Dørhåndtaket klagde da hun vred det ekstra hardt rundt og åpnet døren.

Var han nødt til å se så kjekk og kontrollert ut hele tiden? Med den bredskuldrede og nesten to meter høye kroppen, tårnet han over de fleste på slottet. Det smaragdgrønne blikket gjennomboret henne under mørke øyenbryn. Det kjekke ansiktet var vanligvis uttrykksløst og apatisk.

Noe som gjorde ansiktsuttrykket enda mer skremmende.

«Deres Høyhet? Går det bra?»

Alaric lot blikket vandre over kroppen hennes, morgenkåpen og de bare føttene. Hun motsto trangen til å pakke morgenkåpen enda tettere rundt seg. Det var teit at hun skulle føle seg sårbar etter det de hadde gjort på kontoret hans.

«Jeg visste ikke at morgenkåper var passende bryllupsantrekk.»

Det pompøse tonefallet ga henne en kalddusj.

«Klokken er halv åtte. Bryllupet starter klokken fem. Leste du ikke timeplanen jeg sendte i går?»

Han hevet et øyenbryn. «Jo, det gjorde jeg. Kommer ikke blomsterdekoratøren klokken åtte?»

Å nei. Det krevde alt hun hadde å la ansiktet forbli nøytralt.

«Meira skal vise dem ballsalen.»

«Siden når har du latt assistentene dine gjøre noe som helst uten at du følger med på det?»

«Jeg ga henne opplæring. Og hun er en venn av meg. Selvfølgelig stoler jeg på henne.»

Han lente seg mot henne. Duften av furutrær pirret henne.

«Siden når da?»

Hun rynket pannen. «Hva handler dette egentlig om, Deres Høyhet?»

«Hva mener du?»

«Hvorfor er du her, i den private leiligheten min, samme morgen som søsteren din skal gifte seg, og spør meg om hvordan jeg har organisert dagen når jeg har styrt slottet i syv år?»

Noe glitret til i blikket hans, men det forsvant før hun rakk å tyde det.

«Å sørge for at bryllupsdagen til søsteren min går knirkefritt høres ikke som om det er for mye forlangt i mine ører.»

Hun holdt tilbake et sukk. Nei, det var ikke det. Hun hadde valgt en dum dag å ikke være på plass de sedvanlige tretti minuttene før tiden.

I tillegg var hun redd for at dersom hun fortsatte å diskutere med ham, kunne hun ende opp med å si noe hun ikke burde.

«Jeg er lei for det, Deres Høyhet. Jeg skal bare kle på meg, og så kommer jeg til ballsalen om ti minutter.»

Clara var på vei til å lukke døren da Alaric hevet hånden for å stanse henne.

«Jeg kom ikke hit for å sette deg på plass.»

Hun hørte unnskyldningen i stemmen hans, og sank nesten sammen. Utmattelsen tok tak i henne.

«Uansett hva grunnen var, Deres Høyhet, så har du rett til det. Hvis du vil unnskylde meg, er det virkelig på tide for meg å kle på meg.»

Hun måtte være trøttere enn hun trodde. For i samme øyeblikk som hun snudde seg vekk, kunne hun ha sverget på at hun så frustrasjon i blikket hans. Alaric Van Ambrose ble ikke frustrert. Han ble ikke oppjaget. Han ble ikke noe som helst. Han var distansert og følelsesløs.

Hvis det ikke hadde vært for det fysiske resultatet av elskoven deres, ville hun nok ha overbevist seg selv om at det hele bare var en drøm.

«Clara.»

Det tok en stund før hun innså at han hadde sagt det høyt, det var første gang han hadde brukt navnet hennes siden den kvelden. Hun skvatt, og begynte å snu seg da en hånd landet på skulderen hennes. Hun trakk seg unna og pustet overrasket ut.

«Clara!»

Hender la seg rundt armene hennes og holdt henne oppreist. Hun pustet dypt inn. Lungene fyltes av duften hans og roet det hamrende hjertet.

«Hvis du ikke sier noe nå, Clara, så ringer jeg legen og …»

«Jeg har det bra, Deres Høyhet.» Hun blunket raskt og så ham stå foran seg.

«Du har det ikke bra.»

«Jeg sov ikke så godt, og jeg føler meg bare ikke helt på topp.» Hun tok et steg tilbake, men han ga ikke slipp på henne.

«Du er blek, du har ringer under øynene, og du skvatt nettopp himmelhøyt. ʼIkke helt på toppʼ er tidenes underdrivelse.»

Denne gangen klarte hun å vri seg ut av grepet hans og tok et stort steg bakover.

«Akkurat det en jente vil høre når hun er syk.»

Syk. Gravid med det utenomekteskapelige barnet ditt.

«Jeg ringer legen. Du har rett, Meira kan klare det til du har blitt sjekket.»

Hun stod der og så måpende på at han forlot rommet. Så kom fornuften tilbake, og hun løp mot døren.

«Deres Høyhet, jeg …»

«Det er en ordre, miss Stephenson.» Drittsekken gadd ikke engang å se seg over skulderen. «En du følger om du vil beholde jobben.»

